CELEX: 
Language: hu
Date: 2021-02-24 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2019/1238 európai parlamenti és tanácsi rendeletnek a termékszintű beavatkozás tekintetében történő kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               1.1.Általános háttér
            
            
               Az Európai Parlament és a Tanács páneurópai egyéni nyugdíjtermékről (PEPP) szóló (EU) 2019/1238 rendelete (2019. június 20.) egy, az EU egészére kiterjedő, kiegészítő egyéni nyugdíj-megtakarítási keretrendszert vezet be.
            
            
               Az európai népesség elöregedőben van. 2060-ban minden nyugdíjasra átlagosan mindössze két munkaképes korú személy jut majd a jelenlegi négyhez képest. Ennek eredményeképpen, a több tagállamban végrehajtott fontos reformok ellenére, a tagállamok nyugdíjrendszereinek fenntarthatóságára és megfelelőségére egyre nagyobb nyomás nehezedik majd. Az állami nyugdíjrendszerek már most is túlterheltek.
            
            
               A hagyományos állami nyugdíjrendszerekből származó jövedelem egyéb nyugdíjakkal való kiegészítéséhez több megtakarítás szükséges. E célból a PEPP-rendelet fontos mérföldkőnek tekinthető a nyugdíjak terén fennálló egyenlőtlenségek megoldásához és az egyéni nyugdíjtermékek páneurópai piacának tőkepiaci unión belüli kialakításához vezető úton.
            
            
               Választási lehetőséget biztosít a fogyasztók számára a nyugdíj-megtakarítást illetően. A PEPP-rendelet a főbb termékjellemzők, például az átláthatósági követelmények, a tanácsadás, a befektetési szabályok, a szolgáltatóváltáshoz való jog, a befektetési lehetőségek típusai és a kifizetési típusok szabványosított szabályainak biztosításával lefekteti az egyéni nyugdíjtermékek páneurópai piacának alapjait.
            
            
               1.2.Célkitűzések
            
            
               •
                     A PEPP-rendelettel összhangban e felhatalmazáson alapuló rendelet célja a következő célkitűzések elérése:
            
            
               •
                     a PEPP-rendelet kiegészítése az EIOPA által annak meghatározása során alkalmazandó kritériumokkal és tényezőkkel, hogy a PEPP-megtakarító védelmével kapcsolatban mikor állnak fenn jelentős aggályok, és hogy emiatt mikor indokolt egy konkrét PEPP-termékkel kapcsolatos beavatkozása. A 65. cikkben említettek szerint ezek a kritériumok és tényezők a termék hosszú távú nyugdíj-előtakarékosságra irányuló jellegén alapulnak, és pontosítják, hogy mi minősül a pénzügyi piacok megfelelő működését vagy integritását, illetve az Unió pénzügyi rendszere egészének vagy egy részének stabilitását fenyegető veszélynek.
            
            
               1.3.Jogi háttér
            
            
               Ez a jogi aktus kiegészíti a páneurópai egyéni nyugdíjtermékről (PEPP) szóló, 2019. június 20-i (EU) 2019/1238 európai parlamenti és tanácsi rendeletet, az annak 65. cikke (9) bekezdésében a Bizottság számára biztosított felhatalmazásra vonatkozó jogalapnak megfelelően.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               E jogi aktus az 1094/2010/EU rendelet 10. cikkének (1) bekezdésével összhangban az EIOPA által benyújtott szakvéleményen alapul. A szakvélemény Bizottsághoz történő benyújtását megelőzően az EIOPA 2019. december 2. és 2020. március 2. között nyilvános konzultációt folytatott. A nyilvános konzultációt megelőzően az EIOPA együttes véleményt kapott a két érdekképviseleti csoportjától, a Biztosítási és Viszontbiztosítási Érdekképviseleti Csoporttól és a Foglalkoztatói-nyugdíj Érdekképviseleti Csoporttól. Az EIOPA ezenkívül egy, gyakorlati PEPP-szakemberekből álló tanácsadó csoportot állított fel, hogy megvitassa a kidolgozott ötletek gyakorlati szempontjait, és eszmecserét folytatott az OECD-vel és a nyugdíjrendszerek kiemelkedő kutatóival. 2020. február 24-én az EIOPA nyilvános meghallgatást tartott, amelynek során az érdekelt felek véleményére volt kíváncsi. Az EIOPA költség-haszon elemzést is végzett, amely a nyilvános konzultáció eredményével és az EIOPA érdekelt feleknek adott válaszaival együtt szerepelt a zárójelentésben. Az EIOPA a szakvéleményt tartalmazó zárójelentést 2020. augusztus 14-én küldte el a Bizottságnak.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               •
                     A felhatalmazáson alapuló rendelet célja, hogy meghatározza a PEPP-re vonatkozó szabályozás azon kiegészítő elemeit, amelyek nem igényelnek stratégiai vagy szakpolitikai döntéseket. A felhatalmazásokon alapuló kiegészítő szabályok pontosítják és egyértelműsítik az (EU) 2019/1238 rendeletben meghatározott szakpolitikai keretet.
            
            
               •
                     Az 1–7. cikk pontosítja az annak meghatározása során alkalmazandó kritériumokat és tényezőket, hogy mikor indokolt az ideiglenes és elővigyázatossági, termékszintű beavatkozási hatáskörök EIOPA általi gyakorlása.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.2.24.)
            
         
         
            
               az (EU) 2019/1238 európai parlamenti és tanácsi rendeletnek a termékszintű beavatkozás tekintetében történő kiegészítéséről 
                  
               
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a páneurópai egyéni nyugdíjtermékről (PEPP) szóló, 2019. június 20-i (EU) 2019/1238 európai parlamenti és tanácsi rendeletre és különösen annak 65. cikke (9) bekezdésére,
            
            
               mivel:
            
            
               (1)Az EIOPA-nak képesnek kell lennie egyértelmű kritériumok és tényezők alkalmazására annak meghatározása során, hogy fennáll-e a befektetők védelemével kapcsolatos jelentős aggály vagy a pénzügyi piacok megfelelő működését és integritását, illetve az Unió pénzügyi rendszere egészének vagy egy részének stabilitását fenyegető veszély. Ez a rendelet tovább pontosítja az említett kritériumokat és tényezőket, beleértve az (EU) 2019/1238 rendelet 65. cikke (9) bekezdése második albekezdésének a), b), c) és d) pontjában felsoroltakat.
            
            
               (2)Alapvetően fontos az Unión belüli következetes megközelítés biztosítása, megengedve ugyanakkor az Európai Biztosítás- és Foglalkoztatóinyugdíj-hatóság (EIOPA) számára, hogy előre nem látható kedvezőtlen események vagy fejlemények bekövetkezése esetén az (EU) 2019/1238 rendelet 65. cikkének (9) bekezdésével összhangban lévő, megfelelő intézkedéseket hozzon. A Bizottság felkérte az EIOPA-t, hogy adjon szakvéleményt a páneurópai egyéni nyugdíjtermék (PEPP) területéről.
            
            
               (3)A „veszély” fennállása, ami a pénzügyi vagy árupiacok szabályos működése és integritása, vagy a pénzügyi rendszer stabilitása szempontjából való, EIOPA általi beavatkozás egyik előfeltétele, magasabb értékelési küszöböt tesz szükségessé, mint a „jelentős aggály” fennállása, ami az EIOPA általi, befektetővédelem biztosítását célzó beavatkozás előfeltétele. Az EIOPA-nak képesnek kell lennie beavatkozni, ha az ebben a rendeletben szereplő tényezők vagy kritériumok közül legalább egy ilyen aggályhoz vagy veszélyhez vezet.
            
            
               (4)Figyelembe kell venni továbbá a PEPP-szolgáltató vagy PEPP-forgalmazó egyedi helyzetét és körülményeit az (EU) 2019/1238 rendelet 65. cikkének (9) bekezdésében említett típusú aggályokhoz vagy veszélyekhez való potenciális hozzájárulásuk tekintetében,
            
            
               ELFOGADTA EZT A RENDELETET:
            
            
               1. cikk
            
            
               Az EIOPA a PEPP összetettsége mértékének mérlegelésekor a következő kritériumokat és tényezőket alkalmazza:
            
            
                  
            
            
               a)a PEPP hosszú távú nyugdíj-előtakarékosságra irányuló jellege;
            
            
               b)a mögöttes eszközök típusa és átláthatóságának mértéke;
            
            
               c)a PEPP-pel összefüggő költségek és díjak átláthatóságának mértéke;
            
            
               d) olyan technikák alkalmazása, amelyek felhívják a PEPP-megtakarítók figyelmét a PEPP ismertetésében szereplő nem alapvető jellemzőkre;
            
            
               e) a kockázatok jellege és átláthatósága;
            
            
               f)olyan terméknév vagy terminológia vagy egyéb információ használata, amely a lehetségesnél vagy valószínűnél magasabb szintű biztonságra vagy hozamra enged következtetni, vagy megtévesztő termékjellemzők;
            
         
         
            
               g) a PEPP-ről rendelkezésre bocsátott információ elegendő volt-e ahhoz vagy elég megbízható volt-e ahhoz, hogy a célzott piaci szereplők megalapozott döntést hozhassanak, figyelemmel a PEPP jellegére és típusára;
            
            
               h) a teljesítmény kiszámításának összetettsége, különös tekintettel arra, hogy a hozam egy vagy több olyan mögöttes eszköz teljesítményétől függ-e, amelyet egyéb tényezők befolyásolnak;
            
            
               i) a kockázatok jellege és mértéke;
            
            
               j)
                     a PEPP-et más termékekkel vagy szolgáltatásokkal összekapcsolva értékesítik-e;
            
            
               k)
                     a PEPP szerződési feltételeinek összetettsége;
            
            
               l)
                     a PEPP várható hozama és a veszteségek kockázata közti aránytalanság fennállása és mértéke, a következők figyelembevételével:
            
            
               1. a költségszerkezet és egyéb költségek;
            
            
               2. a szolgáltató által megtartott szolgáltatói kockázathoz viszonyított aránytalanság;
            
            
               3. a kockázat/hozam profil;
            
            
               m)
                     a PEPP árképzése és a járulékos költségei, figyelembe véve a következőket:
            
            
               1. rejtett vagy másodlagos díjak felszámítása;
            
            
               2. a nyújtott szolgáltatás szintjének nem megfelelő díjszabás;
            
            
               3. a garanciák költsége, vagy PEPP-alaptermék esetében a tőkegarancia tényleges költségét vagy valós értékét nem tükröző költségek;
            
            
               n)
                     a szolgáltatóváltási és a hordozhatósági szolgáltatás igénybevételének nehézségi foka és költsége a PEPP-megtakarító számára, a következőket figyelembe véve:
            
            
               1. a szolgáltatóváltási szolgáltatások és a hordozhatósági szolgáltatások igénybevétele azzal a szakasszal kapcsolatban, amelyben a szolgáltatást igénybe veszik, az alkalmazott díjak és illetékek, vagy az előnyök és ösztönzők elvesztése;
            
            
               2. az a tény, hogy a szolgáltatóváltási és a hordozhatósági szolgáltatások igénybevétele nem megengedett vagy tényszerűen lehetetlenné válik.
            
            
            
               2. cikk
            
            
            
               Az EIOPA a következő kritériumokat és tényezőket alkalmazza annak mérlegelése során, hogy milyen a PEPP kapcsolata a PEPP-megtakarító azon típusával, amely részére a terméket forgalomba hozzák vagy értékesítik:
            
         
         
            
               a) a PEPP-megtakarító készségeinek és képességeinek jellemzői, többek között iskolai végzettsége, egyéb nyugdíjtermékekkel, hosszú távú befektetési termékekkel vagy értékesítési gyakorlatokkal kapcsolatos ismeretei és tapasztalatai, valamint a PEPP-megtakarító kiszolgáltatottsága;
            
            
               b)a PEPP-megtakarító gazdasági helyzetének jellemzői, többek között jövedelme, vagyona és a megfelelő nyugdíjjövedelemhez a PEPP-től való függőség mértéke;
            
            
               c)a PEPP-megtakarító legfontosabb pénzügyi célkitűzései, beleértve a nyugdíj-előtakarékoskodást és a kockázatok, többek között a biometrikus kockázatok fedezését;
            
            
               d)a PEPP-et az eredetileg megcélzott piaci szegmensen kívüli PEPP-megtakarítóknak értékesítik-e, vagy megfelelően határozták-e meg a célpiacot;
            
            
               e)nemzeti garanciarendszer általi fedezetre való jogosultság, amennyiben létezik ilyen rendszer.
            
            
            
               3. cikk
            
            
               Az EIOPA a következő kritériumokat és tényezőket alkalmazza a PEPP, a tevékenység vagy a gyakorlat innovatív jellege fokának mérlegelésekor:
            
            
               a)a PEPP szerkezetével és jellemzőivel kapcsolatos innovatív jelleg foka, különösen a kockázatcsökkentési technikák vagy a kifizetési formák vagy az egyéb PEPP-juttatások kialakítása innovatív jellegének foka;
            
            
               b)az innováció diffúziójának mértéke, beleértve, hogy a PEPP a PEPP-megtakarítók egyes kategóriái számára innovatív jellegű-e;
            
            
               c) tőkeáttétellel járó innováció;
            
            
               d) a piacon a hasonló PEPP-ekkel vagy a PEPP-ek értékesítési gyakorlatával kapcsolatos korábbi tapasztalatok.
            
            
            
               4. cikk
            
            
               Az EIOPA a következő kritériumokat és tényezőket alkalmazza a PEPP vagy a gyakorlat által biztosított tőkeáttétel mérlegelésekor:
            
            
            
               a)a PEPP mögöttes eszközeinek egyedi jellemzői, figyelembe véve a PEPP-pel járó tőkeáttételt;
            
            
               b)a finanszírozási tőkeáttétel;
            
            
               c)az értékpapír-finanszírozási ügyletek jellemzői.
            
            
         
         
            
               5. cikk
            
            
               Az EIOPA a következő kritériumokat és tényezőket alkalmazza a PEPP méretének vagy a benne felhalmozott tőke teljes összegnek a mérlegelésekor:
            
            
            
               a)az egyes PEPP-megtakarítók szempontjából potenciálisan káros következmények nagysága, továbbá nagyszámú jelenlegi és potenciális PEPP-megtakarító esetén a PEPP-megtakarítók egy csoportjára nézve potenciálisan káros következmények, figyelembe véve különösen a következőket:
            
            
               b)a PEPP mérete és a benne felhalmozott tőke teljes összege;
            
            
               c)a PEPP névleges értéke;
            
            
               d)az esetleges káros következmények valószínűsége, nagyságrendje és jellege, beleértve a potenciális veszteség összegét;
            
            
               e)a káros következmények várható időtartama;
            
            
               f)a hozzájárulások volumene;
            
            
               g)a részt vevő közvetítők száma, valamint szakmai alkalmassági és üzleti megbízhatósági követelményei;
            
            
               h)a piac vagy az értékesítés növekedése;
            
            
               i)az egyes PEPP-megtakarítók által a PEPP-be fektetett átlagos összeg;
            
            
               j)a nemzeti biztosítási garanciarendszerekre vonatkozó jogban meghatározott kártalanítási összeghatár, amennyiben van ilyen rendszer;
            
            
               k)a PEPP-ekhez kapcsolódó biztosítástechnikai tartalékok értéke;
            
            
               l)a PEPP mögöttes eszközei nagy kockázatot jelentenek-e a résztvevők vagy a PEPP-megtakarítók által az érintett piacon kötött ügyletek végrehajtására; 
            
            
               m)a PEPP a jellemzőinél fogva különösen alkalmas-e arra, hogy a pénzügyi bűnözés eszközévé váljon, különösen, hogy e jellemzők elősegíthetik-e azt, hogy a PEPP-et a következő célokra használják fel:
            
            
               1. csalás vagy megtévesztés;
            
            
               2. a pénzügyi piaccal összefüggő helytelen magatartás vagy információval való visszaélés;
            
            
               3. bűncselekményből származó jövedelem kezelése;
            
            
               4. a terrorizmus finanszírozása.
            
         
         
            
            
               6. cikk
            
            
            
               Az EIOPA a következő tényezőket is mérlegeli, amelyek befolyásolhatják a pénzügyi piacok megfelelő működését és integritását:
            
            
            
               a)a PEPP-szolgáltató vagy PEPP-forgalmazó PEPP-pel kapcsolatos pénzügyi tevékenységei vagy pénzügyi gyakorlatai különösen nagy kockázatot jelentenek-e a piacok rezilienciájára vagy zökkenőmentes működésére nézve;
            
            
               b)a PEPP vagy a PEPP-szolgáltató vagy PEPP-forgalmazó PEPP-pel kapcsolatos pénzügyi tevékenysége vagy pénzügyi gyakorlata jelentős és mesterséges aránytalanságot eredményezhet-e valamely származtatott termék ára és a mögöttes piaci árak között;
            
            
               c)a PEPP, vagy a PEPP-szolgáltató vagy PEPP-forgalmazó PEPP-pel kapcsolatos pénzügyi tevékenysége vagy pénzügyi gyakorlata nagy kockázatot jelent-e a piac vagy a fizetési rendszerek infrastruktúrájára, többek között a kereskedési, elszámolási és kiegyenlítési rendszerekre;
            
            
               d)a PEPP, vagy a PEPP-szolgáltató vagy PEPP-forgalmazó PEPP-pel kapcsolatos pénzügyi tevékenysége vagy pénzügyi gyakorlata veszélyeztetheti-e a PEPP-megtakarítók pénzügyi rendszerbe vetett bizalmát;
            
            
               e)a PEPP, vagy a PEPP-szolgáltató vagy PEPP-forgalmazó PEPP-pel kapcsolatos pénzügyi tevékenysége vagy pénzügyi gyakorlata nagy kockázatot jelent-e az Unió pénzügyi rendszere szempontjából fontosnak ítélt pénzügyi intézményeket érintő zavarok tekintetében.
            
            
            
               7. cikk
            
            
               Az EIOPA a PEPP-szolgáltató vagy PEPP-forgalmazó egyedi helyzetére és körülményeire alkalmazandó következő tényezőket is mérlegeli, figyelembe véve a következőket:
            
            
               a)pénzügyi helyzete és fizetőképessége;
            
            
               b)pénzügyi tevékenységei vagy pénzügyi gyakorlatai;
            
            
               c)üzleti modellje, beleértve fenntarthatóságát és átláthatóságát;
            
            
               d)a PEPP tekintetében a viszontbiztosítási és garanciamegállapodások alkalmassága;
            
            
               e)harmadik felek PEPP-szolgáltató általi igénybevétele a PEPP olyan fontos jellemzői tekintetében, mint a biometrikus kockázatok fedezése, garanciák és a PEPP hordozhatósága;
            
            
               f)a PEPP kapcsán alkalmazott értékesítési gyakorlatok, figyelembe véve a következőket:
            
            
               1. az igénybe vett kommunikációs és forgalmazási csatornák;
            
         
         
            
               2. információs, marketing- vagy más promóciós anyagok;
            
            
               3. a forgalmazási modellel kapcsolatos innovatív jelleg foka, például a közvetítési lánc hossza, vagy a forgalmazási modellhez innovatív technikák igénybevétele.
            
            
            
               8. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2021.2.24-én.
            
            
               
                     a Bizottság részéről
               
               
                     elnök
                     Ursula VON DER LEYEN